Document ID: /roh_data/filtered/fineweb-2-filterrobots_roh.jsonl.gz/23355

E-bikers sa blesseschan pli savens grevamain vid il chau, che tgi che va cun in velo senza motor. E quai malgrà che e-bikers portan dubel uschè savens ina chapellina. Quai mussa in studi da l’Ospital universitar da Turitg ch'ha intercurrì accidents cun velo, e-bike e töf.
Il tip da las blessuras tar ils accidents cun e-bikes saja pli sumegliont a quellas belssuras suenter accidents cun velo che quels cun töf. Ils e-bikes van bain pli spert che velos – però è la differenza da tempo tar ils töfs tuttina pli gronda, argumentescha il studi questa conclusiun.
Il studi
L'Ospital universitar da Turitg ha en il studi nov evaluà las cifras da radund 1800 persunas ch'han gì in accident cun velo, e-bike u töf tranter il 2009 e 2018, e ch'èn stads pazients en l'ospital. Quai en spezial pertutgant la grevezza ed il tip da las blessuras.
Il studi concluda vinavant che tgi ch’ha gì in accident cun in e-bike è en media marcantamain pli vegl. Concret è la vegliadetgna media tar ils accidents cun e-bike tar 56 onns – tar ils velos èsi 42 onns. E malgrà che 73% dals e-bikers avevan ina chapellina (tar ils velos 38%) resultan tar e-bikes pli savens traumas grevs da la chavazza e dal tscharvè e blessuras da la batschida.
Sin basa da questas cifras suttastritga l'Ospital universitar da Turitg l'impurtanza e necessitad da la chapellina. Ed ultra da quai recumondani curs dad ir cun e-bikes surtut a persunas pli veglias e betg trenadas.